{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":8,"n_cols":6,"rows_kept":8,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Iskaz o procjeni učinaka za izmjene i dopune Zakona o zaštiti od svjetlosnog onečišćenja"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"BORIS CVILJAK"," ","Zamjenom postojeće rasvjete ''novom'' /LED tehnologijom dolazi do promjene u visinama rasvjetnih stupova, kao i gustoći istih, odnosno nova rasvjeta bila bi znatno niže visine, ali stupovi bi bili gušće postavljeni.\nUzimajući u obzir sveobuhvatne prednosti nove tehnologije, a pritom i znatne uštede koje se ostvaruju kroz rad iste, nužne radove/radnje potrebno usuglasiti i s postojećom zakonskom regulativom.\nNaime, prema postojećoj zakonskoj regulativi takvi radovi/radnje zahtijevaju izmjenu građevinske dozvole, odnosno provedbu novih upravnih postupaka s upitnim rokom ishođenja dozvola (naravno, podrazumijeva se da sve postojeće javne rasvjete i imaju ishođene odgovarajuće dozvole).\nPredlažem da se razmotri, odnosno da se u radnu skupinu aktivno uključi u rad i Ministarstvo graditeljstva i prostornog uređenja te da se npr. kroz Pravilnik o jednostavnim građevinama definira i takav način rekonstrukcije.","Primljeno na znanje","Ministarstvo zaštite okoliša i prirode prilikom izrade i formiranju prijedloga Zakona o izmjena i dopunama Zakona o zaštiti od svjetlosnog onečišćenja i podzakonskih akata redovito, a prema djelokrugu rada uključuje predstavnike tijela državne uprave, među kojima je i Ministarstvo graditeljstva i prostornog uređenja."]
[2,"Marijan Kalea"," ","U članku 38, stavak (1) postojećeg Zakona o zaštiti od svjetlosnog onečišćenja stoji: „Postojeću javnu rasvjetu koja je s tehničkim karakteristikama i tehnologijom u uporabi suprotna odredbama ovoga Zakona i provedbenih propisa ovoga Zakona potrebno je zamijeniti ili pravilno postaviti u skladu s Planom održavanja kojeg je dužan donijeti operater javne rasvjete, a u kojem će odrediti rokove za zamjenu postojeće javne rasvjete.“\nKomentar:\nZamišljanje da bi se ostvarila povoljna zaštita od svjetlosnog zagađenja, jednostavnom zamjenom postojećih poluzasjenjenih svjetiljki potpuno zasjenjenim svjetiljkama – prilikom rekonstrukcije – nije ostvariva. Naime, potpuno zasjenjene svjetiljke traže stupove puno manje visine i puno gušće raspoređene, tako da bi takav prelazak predstavljao dobavu novih stupova i izgradnju novih temelja, dobavu i polaganje novih vodiča (kabelskih ili nadzemnih) za električna spajanja, pored dobave i montaže odgovarajućih svjetiljki. Jednako bi se dogodilo pri rekonstrukciji svjetiljki postavljenih na zidove kuća (treba ih postaviti niže i bliže). Dakako, razumijeva se pritom projektiranje, rješavanje imovinsko-pravnih odnosa i ishođenje građevinske dozvole za cijeli pothvat. Praktički, ekonomski posve nedostižno, u našim sagledivo vremenski udaljenim prilikama.\nPostojeća rasvjeta u gradovima, a osobito u manjim mjestima i selima, ponekad se koristi za nošenje svjetiljki stupove niskonaponskih električnih mreža ili tramvajskih kliznih vodiča (u Osijeku i Zagrebu), previsokih i prerijetko postavljenih. Primjena novih svjetiljki ukinula bi takvo njihovo višestruko korištenje.\nImajući to na umu, razmatranje troškova sveobuhvatnog rekonstrukcijskog pothvata sukladno zahtjevima Zakona (najteže ostvarivo: zasjenjenje, odnosno sprječavanje zračenja u nebo) u hrvatskim razmjerima ne bi išlo u prilog zalaganju protiv svjetlosnog zagađenja.\nDakako namirenje tih troškova bila bi cijena poboljšanih ekoloških, zdravstvenih, astronomskih, sigurnosnih, ... i drugih nesporno pozitivnih svojstava nove rasvjete, koje je nemoguće ili vrlo teško novčano iskazati. Ali, odakle nam novac za to?\nŠto nam preostaje? Svakako: zamjena izvora svjetla učinkovitijim pri svakoj rekonstrukciji javne rasvjete, a moguće: senzorski nadzor paljenja/gašenja rasvjete ovisno o potrebi osvijetljenosti gdje god je moguće, postupna rekonstrukcija doista eklatantnih promašaja, uz dopušteno inzistiranje da se kod projektiranja i izgradnje potpuno nove javne rasvjete moraju koristiti rješenja potpuno usklađena sa Zakonom.\nMarijan Kalea","Primljeno na znanje","Obzirom da se primjedba odnosi na e-savjetovanje o Iskazu o procjeni učinaka za izmjene i dopune Zakona o zaštiti od svjetlosnog onečišćenja predlaže se prilikom izrade prijedloga Zakona o izmjena i dopunama Zakona o zaštiti od svjetlosnog onečišćenja uzeti prijedlog u obzir."]
[3,"HGK"," ,\n1. PROBLEM","Članice Hrvatske gospodarske komore podupiru svaku inicijativu izmjena zakonodavnog okvira koji doprinosi efikasnijoj primjeni propisa te omogućava gospodarskim subjektima lakšu primjenu propisa.","Primljeno na znanje","Prihvaćen."]
[4,"HGK"," ,\n2. CILJEVI","Članice Hrvatske gospodarske komore mišljenja su kako je svakako potrebno navedeni propis unaprijediti. Stoga pozivaju nadležno Ministarstvo da u trenutku formiranja radne skupine za izradu izmjena i dopuna Zakona o svjetlosnom onečišćenju u istu pozove da i Hrvatska gospodarska komora imenuje svog predstavnika.\nHGK okuplja predstavnike gospodarstva kroz strukovna udruženja čime je u mogućnosti stručnošću doprinijeti unaprjeđenju navedenog propisa.","Primljeno na znanje","Prihvaćen."]
[5,"HGK"," ,\n4. USPOREDBA OPCIJA","Unutar Opcije 4, dijela Troškova, Članice Hrvatske gospodarske komore mišljenja su, obzirom na navod kako provedba Izmjena i dopuna Zakona ne zahtijeva dodatna sredstva, kako bi svakako trebalo staviti na uvid široj javnosti obrazac procjene financijskog učinka provedbe ovog propisa jer smatraju kako su troškovi prilagodbe značajni i nisu obuhvaćeni već rezerviranim sredstvima u proračunima JLS.","Nije prihvaćen","Obrazac procjene financijskog učinka provedbe ovog propisa biti će na raspolaganju nakon izrade prijedloga Zakona o izmjenama i dopunama Zakona o zaštiti od svjetlosnog onečišćenja obzirom da se primjedba odnosi na e-savjetovanje o Iskazu o procjeni učinaka za izmjene i dopune Zakona o zaštiti od svjetlosnog onečišćenja."]